It-tbatija tal-innoċenti, b'mod speċjali meta narawha fit-tfal, f'dawk li m'għamlu ħsara lil ħadd, tqanqlilna mistoqsijiet kbar. Irridu nagħtu kas dawk il-każijiet soċjali, fejn jidħlu t-tfal, fejn saru wkoll diskriminazzjonijiet mal-familji tagħhom, għax dawn l-ulied ikunu sabu ruħhom f'sitwazzjoni ta' faqar, u xi drabi dak li jżur lill-familja u s-sitwazzjoni li jkunu jidhru fiha, jieħu idea ta' tfal li qed jgħixu fi spazju traskurat, spazju maħmuġ, spazju fejn jeħtieġ li nitfgħu għajnejna aktar fuqhom. L-isfida tal-faqar hija waħda kumplessa u hija forma ta' diskriminazzjoni. F'Malta m'għandniex faqar assolut, fejn għandek nies fit-triq imutu bil-ġuħ, iżda b'mod xjentifiku nafu li 'l fuq minn 90,000 persuna jgħixu f'faqar relattiv . F'dawn il-familji bla dubju li hemm numru ta' tfal li fi djarhom ma ssibilhomx riżorsi biex jieklu tajjeb, jipparteċipaw f'attivitajiet u jgħixu f'livell ta' għajxien li tfal oħra qed jagħmlu b'mod normali. F'dan ix-xenarju kollu, għalina lkoll, it-tfal huma prijorità, l-aktar minħabba l-fatt li lkoll nafu li l-faqar jintiret. Nafu li tfal li qegħdin f'dawn il-familji foqra jmorru ħażin fl-istudju, ikollhom kwalità ta' ħajja inqas tajba. Li jinkwetani li minn studji mill-Uffiċċju Nazzjonali tal-Istatistika, 21% tat-tfal f'Malta fl-2005 kienu jgħixu f'faqar relattiv. Illum, 17 il-sena wara, tifel jew tifla minn kull erbgħa għadu fil-faqar relattiv. Hawn fil-familji qiegħda tinħoloq degredazzjoni ekonomika, u għalhekk dawn il-familji mhux biss imorru lura fil-ħajja, imma minn barra tara, bħal qisek adult, li miegħu jew magħha ma tistax tafda t-tfal. Fi kliem sempliċi, meta familja taqla' 60% min-nofs tal-medja, fil-pajjiżi kollha Ewropej, il-familja tkun qed tissielet biex tlaħħaq mal-ħajja. U kollox jaqa' lura. Familja b'żewġ ulied, b'paga minima u familja fuq il-benefiċċji soċjali, huma eżempju ċar ta' dan it-tip ta' faqar. Wara li jinqatgħu t-taxxi, u spejjeż, dawn il-familji ma jkollhomx biex isalvaw sal-aħħar tax-xahar. U allura l-omm jew il-missier, f'għajnejn is-soċjetà jidhru li fallew. U allura minħabba l-kwadru sħiħ, minħabba s-sitwazzjoni mwiegħra li jkunu fiha, jidħlu f'qoxrithom. Għalhekk tajjeb ma nitfgħux kull każ f'keffa waħda. Sfortunatament ħafna bnedmin (anki fis-soċjetà tagħna) iħarsu lejn dawn il-bnedmin bħala għażżenin, jew li m’għandhomx rieda li jaħdmu. Dawn huma sterjotipi, għaliex min hu sinjur jew min iħossu komdu jkun aktar faċli jitfa’ dawn l-aġġettivi u ma jerfax parti mir-responsabbiltà għal dawn iċ-ċirkustanzi. Min-naħa l-oħra nsibu wkoll sinjuri li l-paga tagħhom hija fenomenali, imma sfortunatament il-foqra jiġu stigmatizzati. Dawn it-tfal ġejjin minn sfond familjari ta’ faqar ġenerazzjonali u diżimpjieg sistematiku, u għalhekk tajjeb li nżommu f’moħħna li dawn il-ġenituri jkunu ferm aktar vulnerabbli jew suxxettibbli li jsibu xogħol. U hawn ma nistax ma nsejjaħx din iċ-ċirkustanza diskriminatorja, speċjalment meta dan ikun esperjenzat bla ħtija. Kif jgħid il-Malti, "Il-flus iġib il-flus, u l-qamel iġib il-qamel," u "l-ħmar il-magħkus idur għalih id-dubbien" għax anki minn studju xjentifiku, jidher ċar li t-tfal ma jiżviluppawx kif suppost. Eżempju dawk li jirrepetu l-klassi, huma tfal ġejjin minn familji foqra. Il-familji li qed nitkellem dwarhom għejew jittamaw, għejew jiġġieldu mal-ħajja. Il-futur tagħhom jarawh duħħan. Qed nitkellmu fuq bnedmin b’ħiliet baxxi jew b’paga minima. Inżommu f’moħħna li f’pajjiżna mal-100,000 għandhom dħul ta’ €10,000. Issa f’daqqa waħda l-ħajja qed terġa’ togħla minn jum għall-ieħor, minn ġimgħa għall-oħra, minn xahar għall-ieħor. Dan jaffettwa l-iktar lil min jiflaħ l-inqas. Konxji mill-effetti tat-trawma, mill-effetti koroh li jgħaddu minnhom dawn it-tfal. Kull trawma tħalli effett fuq il-bniedem involut, tħalli wkoll konsegwenzi fuq il-familja kollha, fuq il-komunità u anki fuq is-soċjetà inġenerali. Meta l-Istat ma jagħmilx ħiltu biex inaqqas kemm jista’ l-effetti negattivi tat-trawma fi stadju tal-biki, l-Istat ikollu jħallas għalih meta l-ulied isiru adulti. Inħarsu lejn it-tfal ta’ għada. Meta kull wieħed u waħda minna jiftaħar bl-impenn soċjali, dan ifisser li aħna nkunu konxji minn kwadru sħiħ. U dan il-kwadru jgħinek tmur lil hinn mill-parametri tal-ħsibijiet. Ma nibżgħux nieħdu passi drastiċi għall-ġid tat-tfal, fl-istess ħin nibżgħu għalihom, nipproteġuhom, niddefenduhom, lilhom u lil min ġabhom fid-dinja; b’mod speċjali jekk il-ħajja tkun taf tathom bil-ħarta. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook